## Zakon o Hrvatskoj komori inženjera tehnologije prometa i transporta

### NN 79/2007 (30.7.2007.), Zakon o Hrvatskoj komori inženjera tehnologije prometa i transporta

# HRVATSKI SABOR

**2481**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O HRVATSKOJ KOMORI INŽENJERA TEHNOLOGIJE PROMETA I TRANSPORTA

Proglašavam Zakon o Hrvatskoj komori inženjera tehnologije prometa i transporta,
koji je Hrvatski sabor donio na sjednici13. srpnja 2007. godine.

Klasa: 011-01 /07-01 /95
Urbroj: 71-05-03/1-07-2
Zagreb, 18. srpnja 2007.

Predsjednik
Republike Hrvatske
**Stjepan Mesić**, v. r.

## ZAKON

### O HRVATSKOJ KOMORI INŽENJERA TEHNOLOGIJE PROMETA I TRANSPORTA

I. OPĆE ODREDBE

Članak 1.

(1) Hrvatska komora inženjera prometa i transporta (u daljnjem tekstu: Komora)
osniva se ovim Zakonom kao samostalna i neovisna strukovna organizacija sa
statusom pravne osobe i javnim ovlastima u koju se obvezno udružuju inženjeri
prometa i transporta koji obavljaju stručne poslove iz područja: cestovnog
prometa, željezničkog prometa, pomorskog prometa, riječnog prometa, zračnog
prometa, poštansko-telekomunikacijskog prometa, cjevovodnog transporta,
inteligentnih transportnih sustava i logistike i ispunjavaju ovim Zakonom
propisane uvjete za upis u imenike ovlaštenih inženjera koje Komora uspostavlja
i vodi za pojedina područja tehnologije prometa i transporta.
(2) Stručni poslovi iz stavka 1. ovoga članka jesu: projektiranje; revizija i
kontrola projekta i stručne dokumentacije; izrada i revizija studija, elaborata,
planova i ekspertiza; procjena, izvođenje i nadzor radova građenja,
rekonstrukcije i održavanja prometnica i prometnih objekata, prometne
signalizacije i opreme, upravljačkih sustava u prometu i transportu; ispitivanje
kvalitete ugrađenih materijala, proizvoda i radova; izgradnja uređaja; izbor
opreme, procesa i sustava; tehničko vještačenje; savjetovanja; stručno
osposobljavanje i licenciranje u tehnologiji prometa i transporta.

Članak 2.

(1) Inženjer tehnologije prometa i transporta prema ovom Zakonu je osoba koja je
završila sveučilišni studij iz polja tehnologije prometa i transporta završetkom
kojeg se izdaje diploma.
(2) Inženjer tehnologije prometa i transporta je i osoba koja je diplomirala u
inozemstvu na odgovarajućem fakultetu iz polja tehnologije prometa i transporta
ili joj se zvanje magistra znanosti iz polja Tehnologije prometa i transporta
može priznati po posebnom propisu o priznavanju inozemnih obrazovnih
kvalifikacija.

Članak 3.

(1) Komora se upisuje u sudski registar.
(2) Sjedište Komore je u Zagrebu.
(3) Komora ima grb, znak, pečat i žigove.

II. OVLASTI I POSLOVI KOMORE

Članak 4.

(1) Komora ima javne ovlasti:
1. vodi imenik ovlaštenih inženjera tehnologije prometa i transporta,
2. vodi imenike ovlaštenih inženjera za područja iz članka 1. stavka 1. ovoga
Zakona utvrđene Statutom Komore,
3. daje i oduzima ovlaštenim inženjerima odobrenje (licenciju) za rad u struci i
izdaje i oduzima im iskaznicu ovlaštenog inženjera,
4. daje i oduzima ovlaštenom inženjeru odobrenje (licenciju) za obavljanje
samostalne djelatnosti u skladu s Pravilnikom koji donosi ministar nadležan za
promet,
5. obavlja stručni nadzor nad radom svojih članova, na temelju zahtjeva
ministarstva u čiji djelokrug spadaju poslovi koji se stručno nadziru ili na
zahtjev drugog tijela državne vlasti ili na zahtjev pravne osobe čiji su
zaposlenici ili na prijedlog druge pravne osobe ili fizičke osobe,
6. provodi stručne ispite propisane kao uvjet za obavljanje poslova iz članka 1.
stavka 2. ovoga Zakona u skladu s pravilnikom o sadržaju i načinu polaganja
stručnih ispita koji donosi ministar nadležan za promet,
7. daje mišljenje tijelima državne vlasti u pitanjima priznavanja stručnih
kvalifikacija iz područja tehnologije prometa i transporta stečenih u drugim
državama.
(2) Imenici i druge evidencije koje vodi Komora u obavljanju javnih ovlasti
javne su knjige, a isprave koje izdaje u obavljanju javnih ovlasti javne su
isprave.

Članak 5.

(1) Komora obavlja i sljedeće poslove:
1. predstavlja svoje članove u zemlji i inozemstvu,
2. skrbi o časti, ugledu i pravima svojih članova,
3. usklađuje i zastupa interese svojih članova pred državnim i drugim tijelima,
4. skrbi da njeni članovi stručno i odgovorno obavljaju svoje poslove,
5. u suradnji s fakultetima i nadležnim ministarstvima organizira stručno
usavršavanje svojih članova,
6. predlaže donošenje i daje mišljenje na propise kojima se uređuju područja
tehnologije prometa i transporta i drugih propisa od interesa za njezine
članove,
7. daje mišljenje na kolektivne ugovore za područja djelatnosti tehnologije
prometa i transporta,
8. surađuje s komorama osnovanim za područje tehnologije prometa i transporta
država članica EU te razmjenjuje podatke iz evidencija ovlaštenih inženjera
tehnologije prometa i transporta, uzajamno osiguravajući povjerljivost tih
podataka.
(2) Komora obavlja i druge poslove određene propisima ili Statutom Komore u
skladu s propisima.

III. USTROJSTVO I UPRAVLJANJE KOMOROM

Članak 6.

(1) Statutom Komore ustrojavaju se strukovni razredi Komore za pojedina područja
tehnologije, prometa i transporta.
(2) Statutom Komore određuju se i drugi poslovi koje obavljaju strukovni
razredi, način odlučivanja u strukovnim razredima te tijela strukovnih razreda,
njihove ovlasti i način rada i druga pitanja od značaja za rad strukovnih
razreda.

Članak 7.

Članovi Komore upravljaju neposredno strukovnim razredima, a posredno preko
tijela Komore i tijela strukovnih razreda.

Članak 8.

(1) Tijela Komore su Skupština Komore, Upravni odbor Komore i Nadzorni odbor
Komore.
(2) Statutom Komore mogu se osnovati i druga tijela Komore i tijela strukovnih
razreda, utvrditi njihova nadležnost, sastav i način rada.
(3) Statutom Komore osnivaju se povjerenstva za stručni nadzor nad radom članova
Komore i povjerenstva za provođenje stručnih ispita članova Komore; njihov
sastav i način izbora njihovih članova, djelokrug i način njihova rada.
(4) Skupština i Upravni odbor te strukovni razred i njihova tijela mogu osnovati
privremena tijela (komisije i sl.).

Članak 9.

(1) Skupštinu Komore čine izabrani predstavnici strukovnih razreda Komore.
(2) U Skupštini Komore osigurava se zastupljenost strukovnih razreda tako da
svaki strukovni savez bira u Skupštinu najmanje pet članova i još po jednog
člana na svakih deset članova strukovnog razreda.

Članak 10.

Skupština Komore donosi Statut Komore, program rada Komore, godišnji proračun,
završni račun, odluku o visini članarine, opće akte određene Statutom Komore i
obavlja druge poslove određene ovim Zakonom i Statutom Komore.

Članak 11.

(1) Skupština Komore može odlučivati ako joj je prisutna većina njezinih
članova.
(2) Skupština Komore donosi većinom glasova svojih članova Statut Komore,
program rada, godišnji proračun, završni račun, odluku o visini članarine i opće
akte, a o ostalim pitanjima odlučuje, ako Statutom Komore nije drukčije
određeno, većinom glasova prisutnih članova.

Članak 12.

(1) Skupština Komore bira iz reda svojih članova predsjednika Skupštine i
zamjenika predsjednika Skupštine, na vrijeme od četiri godine.
(2) Predsjednik Skupštine i zamjenik predsjednika Skupštine ne mogu biti iz reda
članova istog strukovnog razreda.
(3) Predsjednik Skupštine zastupa i predstavlja Komoru i ima prava i obveze
propisane Statutom Komore.

Članak 13.

(1) Upravni odbor utvrđuje prijedloge akata koje donosi Skupština Komore i
obavlja druge poslove određene Statutom Komore.
(2) Upravni odbor odlučuje većinom glasova svojih članova.

Članak 14.

(1) Upravni odbor Komore čine predsjednik Skupštine Komore, koji obavlja dužnost
predsjednika Upravnog odbora i predsjednici sjednica strukovnih razreda.
(2) Ako sjednici Upravnog odbora Komore ne mogu prisustvovati predsjednik
Skupštine Komore ili predsjednici strukovnih saveza, zamjenjuju ih njihovi
zamjenici, s jednakim pravima i dužnostima.

Članak 15.

(1) Skupština Komore bira Nadzorni odbor koji ima predsjednika i četiri člana.
Predsjednik i članovi Nadzornog odbora ne mogu biti iz istog strukovnog razreda
Komore.
(2) Nadzorni odbor nadzire provođenje Statuta Komore i drugih općih akata,
materijalno financijsko poslovanje Komore i obavljanje stručnih i
administrativnih poslova za Komoru.

Članak 16.

(1) Najmanje jedanput godišnje održava se Opća sjednica svih članova Komore
(zajednička sjednica svih strukovnih razreda), radi razmatranja pitanja od općeg
značaja za rad Komore.
(2) Opća sjednica Komore donosi Kodeks strukovne etike ovlaštenih inženjera.
(3) Statutom Komore određuje se način sazivanja i rada Opće sjednice Komore i
provođenja njezinih akata.

IV. OPĆI AKTI KOMORE

Članak 17.

(1) Komora ima Statut.
(2) Statut Komore donosi Skupština Komore uz prethodnu suglasnost ministra
nadležnog za promet.
(3) Statutom Komore pobliže se uređuje članstvo u Komori, djelatnost Komore,
ustrojstvo Komore; tijela Komore, njihove ovlasti, mandat, način rada i
odlučivanja; izgled i sadržaj grba, znaka, pečata i žigova Komore; oblik i
sadržaj imenika iz članka 19. ovoga Zakona, oblik i sadržaj odobrenja
(licencije) za rad ovlaštenog inženjera, oblik i sadržaj iskaznica ovlaštenog
inženjera te druga pitanja koja se prema odredbama ovoga Zakona uređuju Statutom
Komore.
(4) Statut Komore objavljuje se u »Narodnim novinama«.

Članak 18.

(1) Komora ima i druge opće akte koje donosi Skupština Komore ili drugo
ovlašteno tijelo Komore sukladno odredbama Statuta Komore.
(2) Opći akti Komore obavljaju se na način određen Statutom Komore.

V. IMENICI KOMORE I STJECANJE ČLANSTVA

Članak 19.

(1) Inženjeri tehnologije prometa i transporta imaju obvezu i pravo upisa u
Imenik ovlaštenih inženjera tehnologije prometa i transporta i imenike
ovlaštenih inženjera za područja iz članka 1. stavka 1. ovoga Zakona (strukovna
područja).
(2) Upis u imenike iz stavka 1. ovoga članka obavlja se na zahtjev inženjera
tehnologije prometa i transporta koji udovoljava uvjetima:
1. da je državljanin Republike Hrvatske, odnosno državljanin neke od država
Europske unije nakon prijama Republike Hrvatske u Europsku uniju,
2. da ispunjava uvjete iz članka 2. ovoga Zakona,
3. da ima tri godine radnog staža u struci,
4. da ima položen stručni ispit u skladu s Pravilnikom o stručnim ispitima
inženjera tehnologije, prometa i transporta koji donosi ministar nadležan za
promet,
5. da se protiv njega ne vodi kazneni postupak ili da je osuđen za kazneno djelo
protiv Republike Hrvatske, kazneno djelo protiv službene dužnosti ili kazneno
djelo počinjeno iz koristoljublja.

Članak 20.

(1) O upisu u imenike iz članka 19. ovoga Zakona (imenici ovlaštenih inženjera)
odlučuje tijelo određeno Statutom Komore.
(2) Inženjer tehnologije prometa i transporta upisan u imenike ovlaštenih
inženjera stječe status »ovlaštenog inženjera«, izdaje mu se iskaznica
ovlaštenog inženjera i odobrenje (licencija) za rad u odgovarajućem području
tehnologije prometa i transporta.

Članak 21.

(1) Ako nadležno tijelo Komore ocijeni da podnositelj zahtjeva ne zadovoljava
uvjete za upis u imenike ovlaštenih inženjera i dobivanje odobrenja za
samostalni rad (licencija) donijeti će rješenje kojim odbija upis i protiv kojeg
podnositelj zahtjeva može uložiti žalbu ministarstvu nadležnom za promet.
(2) Nadležno tijelo Komore iz članka 20. stavka 1. ovoga Zakona, ako utvrdi da
ovlašteni inženjer prilikom upisa u imenike ovlaštenih inženjera nije ispunjavao
uvjete iz članka 19. ovoga Zakona ili da je prestao ispunjavati ove uvjete,
donijet će po službenoj dužnosti rješenje o brisanju iz imenika, ovlaštenih
inženjera, oduzeti mu iskaznicu ovlaštenog inženjera i odobrenje (licenciju) za
rad u struci.

VI. STEGOVNA ODGOVORNOST

Članak 22.

(1) Ovlašteni inženjeri – članovi Komore odgovaraju za teže i lakše povrede
dužnosti i ugleda ovlaštenih inženjera.
(2) Težom povredom smatra se osobito nedoličan odnos prema struci, odnosno
prekoračenje načela i pravila utvrđenih Kodeksom strukovne etike koje ima teže
značenje s obzirom na važnost ugrožena dobra, prirodu povrijeđene dužnosti,
visinu materijalne štete ili druge posljedice te s obzirom na okolnosti pod
kojima je radnja učinjena ili propuštena, i nestručno obavljanje poslova.
(3) Lakša povreda je narušavanje dužnosti ugleda i Kodeksa strukovne etike koje
je manjeg značenja.

Članak 23.

(1) Za teže povrede dužnosti i ugleda ovlaštenih inženjera mogu se izreći ove
stegovne mjere:
– ukor,
– novčana kazna i
– zabrana obavljanja poslova ovlaštenog inženjera u trajanju od 5 mjeseci do 5
godina.
(2) Za lakše povrede dužnosti i ugleda ovlaštenog inženjera može se izreći
opomena i novčana kazna.

Članak 24.

(1) Novčana kazna iz članka 23. ovoga Zakona može se izreći u iznosu od 5.000,00
do 15.000,00 kuna.
(2) Iznos novčane kazne uplaćuje se u korist Komore.
(3) Statutom se pobliže utvrđuje visina novčanih kazni za teže i lakše povrede
dužnosti i ugleda ovlaštenih inženjera i njihova namjena.

Članak 25.

(1) Stegovni postupak protiv ovlaštenog inženjera po službenoj dužnosti, na
prijedlog ministra nadležnog za promet ili zainteresirane osobe, pokreće
stegovno tijelo određeno Statutom.
(2) U stegovnom postupku protiv ovlaštenog inženjera koji nije propisan
Statutom, na odgovarajući način primjenjuju se odredbe Zakona o kaznenom
postupku.

Članak 26.

(1) Pravo na žalbu u stegovnom postupku za teže povrede dužnosti i ugleda
ovlaštenog inženjera, pored ovlaštenog inženjera ima i podnositelj prijave.
(2) Žalba se podnosi drugostupanjskom tijelu Komore određenom Statutom.
(3) Protiv drugostupanjske odluke kojom je izrečena stegovna mjera može se
pokrenuti upravni spor.
(4) Konačne odluke stegovnog tijela Komore kojima su izrečene novčane kazne
ovršne su isprave i Komora je ovlaštena tražiti njihovu prisilnu ovrhu.

Članak 27.

(1) Pravo pokretanja postupka za teže povrede dužnosti i ugleda ovlaštenog
inženjera zastarijeva protekom jedne godine od saznanja tijela ovlaštenog za
pokretanje postupka, odnosno protekom dvije godine od učinjene povrede.
(2) Pravo pokretanja postupka za lakše povrede dužnosti i ugleda ovlaštenog
inženjera zastarijeva protekom šest mjeseci od saznanja tijela ovlaštenog za
pokretanje postupka, odnosno protekom jedne godine od učinjene povrede.
(3) Zastara vođenja postupka nastupa protekom tri godine od pokretanja postupka.
Zastara se prekida svakom radnjom koja se poduzima radi vođenja postupka.
(4) Ovrha stegovne mjere zastarijeva šest mjeseci od dana pravomoćnosti rješenja
kojim je izrečena stegovna mjera ili od dana isteka roka za koji je ovrha
stegovne mjere odgođena.

Članak 28.

Statutom Komore pobliže se utvrđuju lakše i teže povrede, stegovne mjere i
tijela koja pokreću i provode stegovni postupak u skladu s ovim Zakonom.

VII. FINANCIRANJE I IMOVINA KOMORE

Članak 29.

(1) Komora sredstva za svoj rad ostvaruje od:
1. članarine,
2. državnog proračuna,
3. vlastitih prihoda,
4. donacija,
5. iz drugih izvora u skladu sa zakonom.
(2) Iz državnog proračuna Republike Hrvatske osiguravaju se sredstva za
izvršavanje poslova koje Komora obavlja kao javne ovlasti iz članka 4. stavka 1.
točke 3. i 4. ovoga Zakona.

Članak 30.

(1) Imovinu Komore čine njezine nekretnine, pokretnine, novčana sredstva i
imovinska prava.
(2) Komora odgovara za obveze cijelom svojom imovinom.
(3) Statutom Komore određuju se tijela ovlaštena za stjecanje, opterećenje ili
otuđenje imovine.

VIII. STRUČNI POSLOVI KOMORE

Članak 31.

(1) Statutom Komore uređuje se obavljanje stručnih, administrativnih i pomoćnih
poslova za Komoru.
(2) Dok Komora ne organizira obavljanje poslova iz stavka 1. ovoga članka te
poslove za potrebe Komore obavljat će ministarstvo nadležno za promet.

IX. NADZOR

Članak 32.

(1) Nadzor nad radom Komore obavlja ministarstvo nadležno za promet.
(2) Nadzor nad korištenjem sredstava koje Komora ostvaruje iz državnog proračuna
obavlja ministarstvo nadležno za financije.

X. PRIJELAZNE I ZAVRŠNE ODREDBE

Članak 33.

(1) Ministar nadležan za promet će u roku od 90 dana od dana stupanja na snagu
ovoga Zakona utvrditi oblik i sadržaj Imenika ovlaštenih inženjera tehnologije
prometa i transporta i imenovati odbor koji će u ovaj Imenik upisati inženjere
tehnologije prometa i transporta koji ispunjavaju uvjete za upis propisane
odredbe člankom 19. stavkom 2. ovoga Zakona.
(2) Odbor iz stavka 1. ovoga članka u Imenik će upisati inženjere tehnologije
prometa i transporta pod uvjetom da stručni ispit iz članka 19. stavka 2. točke
4. ovoga Zakona polože u roku od dvije godine od dana njegova stupanja na snagu.
(3) Ministar nadležan za promet će u roku od 90 dana od dana stupanja na snagu
ovoga Zakona pripremiti Nacrt Statuta Hrvatske komore inženjera tehnologije
prometa i transporta.
(4) Ministar nadležan za promet će u daljnjem roku od 90 dana sazvati osnivačku
skupštinu Hrvatske komore inženjera tehnologije prometa i transporta koju će
činiti svi ovlašteni inženjeri upisani u Imenik ovlaštenih inženjera tehnologije
prometa i transporta prema odredbi stavka 1. ovoga članka, odrediti dan i mjesto
njezinog održavanja, dnevni red, način njezinog vođenja i druga pitanja od
značaja za njezin rad.
(5) Osnivačka skupština Hrvatske komore inženjera tehnologije prometa i
transporta će većinom glasova prisutnih ovlaštenih inženjera donijeti Statut
Komore, utvrditi oblik i sadržaj imenika ovlaštenih inženjera za pojedina
strukovna područja određena Statutom Komore, izabrati tijela Komore i donijeti
druge akte potrebne za početak rada Komore.

Članak 34.

(1) Ministar nadležan za promet će u roku od 90 dana od dana stupanja na snagu
ovoga Zakona donijeti Pravilnik iz članka 4. stavka 1. točke 4. ovoga Zakona.
(2) Ministar nadležan za promet će u roku od godinu dana od dana stupanja na
snagu ovoga Zakona donijeti Pravilnik iz članka 19. stavka 2. točke 4. ovoga
Zakona.

Članak 35.

Ovaj Zakon stupa na snagu osmoga dana od dana objave u »Narodnim novinama«.

Klasa: 340-01/07-01/01
Zagreb, 13. srpnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 79/2007-2481
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)